ดร.กร้าว-ดร.โกร่ง
ถึงตอนนี้ท่าทีอันแข็งกร้าวของ ดร.โกร่งวีรพงษ์ รามางกูร ประธานที่ปรึกษานายกรัฐมนตรีก็กลายเป็นอ่อนลง
30 มิ.ย. 2555

โดย....ฟ้าใส
ถึงตอนนี้ท่าทีอันแข็งกร้าวของ ดร.โกร่งวีรพงษ์ รามางกูร ประธานที่ปรึกษานายกรัฐมนตรีก็กลายเป็นอ่อนลง ประนีประนอมมากขึ้น เมื่อเข้าไปดำรงตำแหน่งประธานคณะกรรมการธนาคารแห่งประเทศไทย (ธปท.) 
ท่าที การพูดจาและการผลักดันทางนโยบายของ ดร.โกร่ง เปลี่ยนไปจากที่คนวังเทวะเวสม์ว่าเป็น ดร.กร่าง และ ดร.กร้าว 
ตอนนี้กลายเป็น ดร.โกร่ง นักวิชาการเศรษฐศาสตร์ที่มีมาดสุขุม นุ่มลึก ฟังมากกว่าพูดมากขึ้น
ล่าสุด ในการประชุมคณะกรรมการแบงก์ชาตินัดแรก ดร.โกร่ง พูดเนิบๆ ช้าๆ และฟังความเห็นฝ่ายจัดการและบรรดากรรมการอย่างเต็มที่ แทนที่จะมีการปรักธงแล้วชี้นิ้วสั่งการตามคำพูดและแนวคิดของตัวเอง
ก่อนจะมีมติแต่งตั้งคณะทำงานเพื่อศึกษาแนวทางลดการขาดทุนสะสมของแบงก์ชาติที่มีผลขาดทุนสะสมสูงถึง 4 แสนล้านบาท 
ดร.โกร่ง พูดแบบบัวไม่ให้ช้ำน้ำไม่ให้ขุ่น ว่า “เสถียรภาพของค่าเงินเรื่องสำคัญ แบงก์ชาติก็ทำได้ดีและทำสำเร็จแล้ว ตอนนี้อยากให้ค่อยๆ คิดเรื่องการลดขาดทุนสะสม เพราะฐานะแบงก์ชาติไม่ควรติดลบ การดำเนินการต้องยืดหยุ่นตามสถานการณ์”
ส่วนวิธีการนั้น ดร.วีรพงษ์ บอกว่า การลดการขาดทุนสะสมของแบงก์ชาติ ไม่ได้หมายความว่าแบงก์ชาติต้องทำทุนสำรองเงินตราระหว่างประเทศไปลงทุน แต่ใช้วิธีการอื่นๆ เช่น ขอให้รัฐบาล รัฐวิสาหกิจ และเอกชนระดมทุนเพื่อการลงทุนในรูปเงินบาทแทนที่จะเป็นเงินเหรียญสหรัฐ 
เห็นมะว่า ดร.กร่าง แปรสภาพมาเป็น ดร.โกร่ง ผู้สุขุมนุ่มลึกแล้ว